राजेंद्र नाथ लाहिड़ी के पाती अपना भाई आ साथी के नामे
फरवरी 18, 2012 10:51
काकोरी कांड के सिलसिला में जब राजेंद्रनाथ लाहिड़ी के गिरफ्तार कइल गइल तऽ ओह घरी ऊ बनारस हिंदू विश्वविद्यालय में एमए के छात्र रहले. मुकदमा चलल आ फेर उनका फांसी के सजा सुना दीहल गइल. उनकर फांसी के सजा के खेलाफ सजा कम करे खातिर याचिका प्रीवी कौंसिल के भेजल गइल बाकिर रहम के एह याचिका के अंग्रेज नामंजूर कऽ दीहले, सजा तीन दिन खातिर रोकल जरूर गइल बाकिर फांसी के सजा बहाल रहल. अब फांसी तय रहे, अइसन में राजेंद्र लाहिड़ी अपना भाई आ साथियन के जेल से ही पाती लिखले जवना में उनकर बरियार मन के ताकत आ साहस के पता चल जाला.
हमार प्रिय भाई लोग,
आजु हमरा के सुपरिटेंडेंट बतवले बाड़े कि वायसराय हमार रहम के दरखास्त नामंजूर कऽ दीहले बाड़े. जेल के नियम सब के मोताबिक हमरा एक हफ्ता के भीतर फांसी पऽ चढ़ावल जाई. तोहरा लोग के हमरा खातिर अफसोस ना करे के चाहीं, काहेंकि हम आपन पुरान देह छोड़ के नया देह धरे जा रहल बानी. रउआ लोगन के इहां आवे के दिक्कत करे के दरकार नइखे, काहेंकिकुछ दिन पहिलहीं रउआ सब हमरा से मिल चुकल बानी. जब हम लखनऊ में रहीं तऽ बहिन से दू बेर मिलल रहनी. छव महीना बाराबंकी आ गोंडा के काल कोठरियन में रहला के बाद अब हम ई आपन फरज समझेनी कि आपन ओह दोस्तन (इहवां उनकर नाम बा) के धन्यवाद कऽ जाईं जे लोग हमरा खातिर बहुते कोसिस कइलस. रउआ सब हमार अंतिम नमस्कार स्वीकार करीं. हमरा खातिर मरल पुरान कपड़ा बदले से जादा नइखे. मउत आ रहल बिया, हंसत-हंसत बड़ा चाव अउर खुसी से ओकरा जोर से गला लगा लेब. जेल के कानून के मोताबिक अउर कुछ ना लिख सकेनी. रउआ सब के आ देस के हमार प्रणाम! वंदे मातरम.
राउर
राजेंद्रनाथ लाहिड़ी
-हिंदी से अनुवादित
Previous Story
Next Story
bho_Deva bho_Deva bho_Deva bho_Deva bho_Deva awa_Deva mai_Deva bho_Deva eng_Latn eng_Latn